**חלקן של נשים בלימוד התורה**

אשת חבר כחבר

**השותפות**

הדלק הוא נוזל יקר המשמש ככח מניע לכלי רכב למיניהם, ומשמש גם בהשאלה לתחומים רבים. בפרקי אבות (1) מצאנו: "אם אין קמח, אין תורה" - כדי ללמוד ולעלות במעלות התורה חייבים את הכח המניע, את הדלק החומרי, הלא הוא הקמח. המזון. גם המכונית המשוכללת והמפוארת ביותר לא תזוז בלי דלק. ולהבדיל, התורה היקרה מפז ומפנינים, לא תוכל להתקיים בפי לומדיה מבלי קמח המתניע את הגוף ונותן בו את הכח.

כדי שהתלות הזו בדלק החומרי לא תעמוד לרועץ ללומדי התורה ותעצור את התקדמותם, קיימת שותפות עתיקה, הלא היא השותפות הידועה בין זבולון ליששכר.

זבולון לחוף ימים ישכון (2), ויששכר היטה שכמו לסבול עול תורה (3). גם בימינו ממשיכה ומתקיימת השותפות הזו בכמה אופנים. היכלי התורה מלאים באברכים הממיתים עצמם באהלה של תורה. את כל זמנם, כשרונותיהם וכוחותיהם הם משקיעים בלימוד. ולחם מנין? מהיכן ימצא הדלק החומרי?

כאן באים הזבולונים, הלא הם העשירים אותם זיכה הקב"ה מידו הרחבה והפתוחה. והם אלו שתומכים ומקיימים את לומדי התורה.

כעין שותפות זו יצר הקב"ה בין האיש והאישה בבית היהודי. האישה אפוא היא ה"דלק" של הבית. כמו זבולון אשר לחוף ימים ישכון ונותן את הקמח לפיו של יששכר - כן היא "היתה כאוניות סוחר, ממרחק תביא לחמה" (4) - זה לא רק הלחם, זהו כל העול הגשמי של הבית.

העובדה שהאישה מנהלת את כל ענייני הבית ודואגת שיהיה כל הדרוש, החל מאוכל חם ומזון וכלה בביגוד נקי ומתוקן, כשבתווך ישנם עוד אינספור פריטים אותם נושאת היא על כתפיה, עובדה זו מאפשרת לבעלה את השקט הנפשי להקדיש עת עיתותיו לתורה.

ואז נוצרת המציאות הנפלאה של "בית של תורה", בית שכל התנהלותו מושפעת מרוח התורה. שעות הלימוד של הבעל, אם מעט ואם זוכה הוא ליותר - מביאים עימם הארה רוחנית, המקרינה על האישה והילדים. כל הבית הזה "נוסע" בזכות האישה. לולא ה"דלק" שהיא נותנת, לא יכול היה בעלה לפנות את מוחו וליבו ללימוד התורה.

ואמנם, מכיון שמדובר כאמור בשותפות כעין השותפות של יששכר וזבולון, הרי השותפות הזו נושאת רווחים לשני השותפים, שווה בשווה. ואומר על כך הרבי מצאנז זצוק"ל: (5) "ועל כך תקבל לעולם הבא חלק שווה בשווה איתו על כל מה שלמד. אם למשל למד את כל הש"ס, תקבל היא שכר עבור לימוד של חצי ש"ס. ואם הצליח לגמור את הש"ס פעמיים, יגדל שכרה כאילו למדה את כל הש"ס. וככל שהוא לומד יותר - היא מקבלת יותר שכר לעולם הבא.

ואמנם, הנשים יש להם חלק הטוב שבעסק, שכן ללמוד עשר שעות בלבד, קשה הרבה יותר מלעבוד כל היום. וכך אמרו חכמינו בגמרא (6): "תורה מתשת כוחו של אדם" - שהעיון בדברי תורה מייגע את המח ואת העצבים. וזאת, בנוסף למה שצריכים להלחם קשות עם היצר הרע המפריע והמעמיד הרבה מניעות ועיכובים שונים. ברור לי שאלמלי ניתנה לנשים הברירה להתחלף בתפקידן, היו חוזרות ומתחרטות אחרי כמה חודשים ..."

על חלקן הטוב של הנשים בשותפות הזו כבר אומרת הגמרא (7): "גדולה הבטחה שהבטיחן הקב"ה לנשים יותר מן האנשים, שנאמר (8): "נשים שאננות קומנה, שמענה קולי, בנות בוטחות האזנה אמרתי" אמר לו רב לר' חייא: נשים במאי זכיין? באקרויי בנייהו לבי כנישתא, ובאתנויי גברייהו בי רבנן, ונטרין לגברייהו עד דאתו מבי רבנן" (נשים במה זכותן? דבהביאן את בניהן לבית רבנן, ובהמתינן לבעליהן עד שיחזרו מבית הכנסת).

**נשים במאי זכיין?**

נשים שאננות. בנות בוטחות. כך קורא הנביא לאם ולאישה היהודיה אשר לימוד התורה של בעליהן ושל בניהן נזקף לזכותן. ולכאורה, אותה שאלה מפורסמת של "נשים במאי זכיין? מעוררת תהייה: האם אכן אין זכויות אחרות לנשים? הלא הן מקיימות את המצוות שעליהן לקיים, נשים רבות עוסקות בתוך ביתן בגמילות חסדים, בהכנסת אורחים, בכיבוד הורים, ועוד כהנה וכהנה מצוות גדולות ועצומות, אם כן, מה השאלה הגדולה של - נשים במאי זכיין? אלא אומר הזוהר הקדוש (9): "כשאדם נפטר מן העולם, התורה שעסק בה הולכת לפני נשמתו, וכמה שערים, נשברים מלפני התורה עד שהנשמה נכנסת למקומה. והתורה עומדת על האדם עד תחיית המתים ומלמדת עליו זכות".

אותה זכות המדוברת כאן חסרה לנשים. זוהי הזכות היחידה שבכוחה לשבר שערים ולהציל מדינה של גיהנום. הזכות הזו עתידה גם לעמוד ללומדיה שיזכו לתחיית המתים. ברם, הנשים פטורות מתלמוד תורה (10) שהוא כנגד כולם (11), ואם כך, איזו זכות תעמוד להם לעולם הבא ולתחיית המתים?

על כן נשאלת השאלה המפורסמת שתשובתה בצידה: נשים במאי זכיין? בזכות שהן מאפשרות לבעליהן ולבניהן ללמוד, זוכות גם הן לחלק שווה בתורתם.

**מה בין מוסר אב לתורת אם?**

רבי מאיר שפירא מלובלין זצוק"ל מקשה על הנאמר בפ' יתרו, לפני מעמד הר סיני: "כה תאמר לבית יעקב ותגיד לבני ישראל" (12) והוא שואל: מדוע אצל הנשים נאמר "בית יעקב" ולא "בנות יעקב" כפי שנאמר בהמשך הפסוק "ותגיד לבני ישראל?" מדוע אצל הנשים בחרה התורה לשון "בית" ואילו אצל הגברים לשון "בני ישראל".

והוא מסביר זאת ע"י משל:

משל לילד חולה במחלה קשה, אשר הרופא קבע כי רק תרופה מרה כלענה יכולה להבריאו. אך הילד מסרב קשות, כיון שטעמה מר. דאגה אמו עד מאוד, ולא ידעה להשית עצות בנפשה, עד אשר הרגיעה הרופא: אל דאגה, יש לי שיטת ריפוי נוספת, גם היא יעילה מאוד, אך אותה אני שומר רק לשעת הדחק, כמו זו - כשהילד אינו מסוגל לבלוע תרופה מרה ... אני אתן לך צמחי מרפא שונים בעלי ריח חזק בכמות גדולה, הילד ישכב במיטתו בחדר סגור כשמסביבו תפזרי את צמחי המרפא, וכך הוא ינשום דרך האוויר את ריחם של צמחי המרפא וכך יוקל למחלתו, עד שיתרפא לחלוטין".

כך הוא הדבר לגבי האישה שבבית. היא בבחינת "בית יעקב" - זכותה של האישה דומה לשיטת הריפוי השנייה במשל, כאשר החולה שוכב בחדר שיש בו הרבה צמחי מרפא, והוא שואב את סגולת המרפא שלהן דרך האוויר, נושם אותה לתוכו...

בני ישראל מתבקשים ללמוד תורה בפועל וללמד את בניהם אחריהם, ולעומת זאת, הדרישה מ"בית יעקב" - הנשים, היא ליצור בבית אווירה של תורה, לדאוג לרקע הכללי שיהיה ספוג באהבת תורה, יראת שמים ומידות טובות. לסייע לילד להפנים את חשק התורה, שירגיש שהתורה היא העיקר - אמו משדרת לו שזהו תפקידו בחיים ומשתדלת להאהיב עליו את לימודו בכל דרך.

במעמד הר סיני, פנה הקב"ה תחילה אל הנשים: "כה תאמר לבית יעקב" - ורק אח"כ "ותגיד לבני ישראל".

אומר האדמו"ר מצאנז שלפנייתו של הקב"ה לנשים תחילה היתה סיבה מיוחדת, כי הנהגת בתי ישראל תלויה בנשים, הן התורמות את חלקן המכריע בראשית חינוך ילדיהן. קבלת התורה של הדורות הבאים תלויה באופן קבלתה ע"י הנשים - האמהות, ובדרך הנחלתה באמצעות חינוך הילדים מקטנותם.

זהו ההבדל בין "שמע בני מוסר אביך" לבין "ואל תיטוש תורת אימך" (13). מוסרו של האב בא ע"י שמיעה. הבן שומע מה שאביו מלמדו, ולשם כך עליו להיות בגיל שבו הוא מסוגל לשמוע ולהבין. אך עוד לפני כן יש "ואל תיטוש תורת אימך" תורתה של האם אינה באה ע"י לימוד, האם אינה מלמדת את בניה תורה, ובכל זאת היא מנחילה להם את תורתה ע"י אהבת התורה שהיא מחדירה בליבותיהם הרכים, ע"י הדוגמא האישית שהיא מראה להם במעשיה הטובים, ע"י יחס הכבוד שהיא רוחשת ללימודם של בעלה ובניה...

כאשר נתבונן, נראה כי יש הבדל באפקט של הדברים, בצורה שבה הם נחרטים בליבו של הילד: לגבי מוסר האב נאמר "שמע בני" - אם הבן לא יטה אוזנו לשמוע - מוסר האב לא יוכל לחדור אליו, אך לגבי האם: "אל תיטוש תורת אימך", תורת האם - אין צורך לעשות משהו כדי שהיא תשפיע עליו, היא כבר קיימת מהרגע בו התינוק נולד, ומבקשים מהילד שלא יטוש אותה ... מספרים שפעם קרא מרן ה"חפץ חיים" זצוק"ל להרה"ג רבי זלמן סורוצקין זצ"ל, רבה של לוצק, ולהרב קוסובסקי זצ"ל, ותאר בפניהם בכאב ובשיברון לב את החורבן הרוחני הנורא הנגרם ברוסיה ע"י הקומוניזם.

אמרו הרבנים: לצערינו הרב, אנחנו יודעים שאכן כך, אולם קצרה ידינו מלהושיע...

אמר להם ה"חפץ חיים": סעו לשם, ונסו להשפיע על יהודי המקום, אבל שמעו לעצתי: אל תנסו לדבר עם הבעלים /האבות, כי זה לא יעזור. גם אין מה לדבר עם הילדים, כי הם קשורים להוריהם ועושים כמותם... נסו לדבר רק על לב האמהות, לשכנע אותן לשוב ולהתחזק ביר"ש ובקיום המצוות, ואם ה' יעזור ותצליחו להשפיע עליהן לחזור אל היהדות, אל החינוך הטהור - הרי שבזכות הנשים יש סיכוי שכך שוב יפתחו בתי הכנסת ותלמודי התורה ושאר מוסדות הדת... השיבו הרבנים בעצב רב: אמנם חשבנו שזו הדרך, וניסינו לעשות כך, אך לצערנו התברר לנו שאיחרנו את המועד... גם הן כבר אינן רוצות לשמוע...

ה"חפץ חיים" שכבר היה זקן מאוד וחלש קם ממקומו, נאנח אנחה השוברת את הלב ואמר: "אם כן, מה יהיה? המצב אכן מדאיג ... אם כבר את הנשים אי אפשר להחזיר - מה יהיה עם עם ישראל?"

ה"חפץ חיים" ידע היטב את מה שאמרו חז"ל כבר לפני אלפי שנים: הנשים הן אלו המסובבות את התורה והיראה (14), ולכן הדרך להצלחה רוחנית עוברת ע"י הנשים! האב משפיע על הילד ע"י אמונה שכלית, ואילו מהאם הוא לומד אמונה חושית, חזקה יותר מאמונה שכלית, בבחינת "אינה דומה שמיעה לראיה" (15). אם האם משכילה להיות דוגמא אישית טובה לאהבת תורה ויראת שמים - הרי היא מעניקה לילד את הגדולה שבמתנות, הדברים נחרטים בלב הילד ומכים בהם שרשים עמוקים.

מספר הגאון רבי מאיר שפירא מלובלין זצוק"ל על אימו ע"ה: "... עד היום ניצבת לנגד עיני תמונה מימי ילדותי, בהיותי בן שבע שנים. היה זה יום אחרי אסרו חג של פסח, שנת תרנ"ד. כשנכנסתי הביתה מצאתי את אימי יושבת שקועה בהרהורים ופניה מפיקים דאגה. היא מלמלה כאילו לעצמה: "יום שחלף שוב לא יחזור... ומי יודע... ומי יודע... תורה כה גדולה וקרבנות כה קטנים... מי יודע... מי יודע..."

וכיון שראתה אותי נתקשרו דמעות בעיניה. "אמי!" התחננתי לפניה בקול בוכים. "אמרי נא לי, מה קרה?" ואז היא פתחה וסיפרה לי, כי עוד לפני זמן פסח הוזמן עבורי מלמד מסכיסטוב, יהודי ירא שמים ותלמיד חכם מופלג. הוקצב לו סכום של שלוש מאות רובל ל"זמן" נוסף על כל הצטרכויותיו - והנה כבר יומיים אחרי פסח ואין קול ואין עונה.

"התדע בני", סיימה אמי, "כל יום שחולף ללא לימוד תורה - הרי זו אבידה שאינה חוזרת. ומי יודע מה ילד יום... ואולי הקצבנו לו שכר מועט מדי. אכן, בזמנינו גם זה קרבן. אבל בעד תורה כה גדולה הרי זה קרבן קטן מדי... ומי יודע..." ושוב זלגו מעיניה דמעות.

דמעותיה של אימי הנאמנה לא היו לבטלה. עוד באותו יום הגיע המלמד שלי, ר' שלום ז"ל, מסכיסטוב, ומפיו למדתי תורה במשך שש שנים רצופות.

דברי חכמתה של אימי ליוו אותי כל ימי חלדי והיו נר לרגלי עד היום".

כוחן של נשים, וחלקן. אשריהן!

**מקורות:**

(1) פ. אבות ג', יז

(2) בראשית מט', יג

(3) שם פסוק טו וברש"י

(4) משלי לא, יד

(5) קונטרס ליקוטי "שפע חיים" עמ' פח

(6) סנהדרין כו'

(7) ברכות יז

(8) ישעיה לב', ט

(9) ח"א קפ"ה

(10) ברכות כ': וברש"י ד"ה נקיש מזוזה וכו', קידושין כט'

(11) פאה א', א

(12) שמות יט', יג

(13) משלי א, ח

(14) ברכות יז, נשים במאי זכיין וכו'

(15) מכילתא פ. יתרו יט

ליקטה וערכה: מ. ביטון